কঠোর অনমনীয়তার মুখে গাদ্দাফিকে নতুন করে লিবিয়া ছাড়ার প্রস্তাব দিয়েছে তুরস্ক। তুরস্কের প্রধানমন্ত্রী রিসেফ তাইয়্যেপ এরদোগান বলেছেন, লিবীয় নেতা সুয়াম্মার-আল-গাদ্দাফি যদি লিবিয়া ছাড়তে চান, তাহলে তার গ্যারান্টির প্রস্তাব  তুরস্ক তাকে দিয়েছে। তবে তিনি এও জানিয়েছেন , আঙ্কারা এখন পর্যন্ত কোন উত্তর পায়নি। এদিকে শুক্রবার বিদ্রোহী নিয়ন্ত্রিত মিসরাতা শহরে গাদ্দাফি বাহিনীর হামলায় অন্তত ৩১ জন নিহত হয়েছে। -খবর আল জাজিরা ও ডয়েচে ভেলের। শুক্রবার এনটিভি টেলিভিশনে দেয়া এক সাক্ষাত্কারে এরদোগান বলেন, অবস্থাদৃষ্টে মনে হচ্ছে গাদ্দাফিকে লিবিয়া ত্যাগের যে গ্যারান্টি দেয়া হয়েছে, তার ওপর নির্ভর করে দেশত্যাগ করা ছাড়া গাদ্দাফির আর কোন গত্যন্তর নেই। এরদোগান জানান, আমরা আমাদের প্রতিনিধির মাধ্যমে গাদ্দাফিকে ঐ গ্যারান্টির প্রস্তাব দিয়েছি। এক্ষেত্রে তিনি  যেভাবে চান আমরা সেভাবেই তাঁকে সহায়তা করবো। এরপর গাদ্দাফির কাছ থেকে যে উত্তর পাবো তা নিয়ে আমরা আমাদের মিত্রদের সঙ্গে আলোচনা করবো। তবে দুর্ভাগ্যজনক আমরা এখনো গাদ্দাফির কোন প্রতিক্রিয়া জানতে পারিনি। তবে তাঁর দেশ গাদ্দাফিকে কি ধরনের গ্যারান্টি দিয়েছে তুরস্কের প্রধানমন্ত্রী সে ব্যাপারে নির্দিষ্ট করে কিছু বলেননি। প্রসঙ্গত, তুরস্কও ন্যাটোর সদস্য রাষ্ট্র। এদিকে গাদ্দাফির অনুগত বাহিনী শুক্রবার বিদ্রোহী নিয়ন্ত্রিত মিসরাতা শহরে হামলা চালালে এতে অন্তত ৩১ জন নিহত হয়। স্থানীয় হিকমা হাসপাতালের একজন ডাক্তার জানান, মিসরাতার  আশপাশ এলাকায় সংঘর্ষে অন্তত ৩১ জন নিহত ও ৬১ জন আহত হয়েছে। গাদ্দাফি বাহিনী এসময় ট্যাংক, আর্টিলারী ও রকেট হামলা চালায়।মিসরাতার পশ্চিমাঞ্চলে গোলা হামলা চালানোর পর হাসপাতালে এক এক রয়টার্সের এক সাংবাদিক হাসপাতালে মৃতদেহগুলো দেখেছেন।